Trump se Jerusalem-besluit sal tot erge geweld lei, sê ANCPresident Donald Trump. Foto: Gage Skidmore/Flickr.com. Die ANC het pres. Donald Trump van Amerika se besluit om Jerusalem formeel as Israel se hoofstad te erken ten sterkste veroordeel. Dit volg nadat Trump aangekondig het dat die Amerikaanse ambassade van Tel Aviv na Jerusalem geskuif sal word. Dié besluit het wêreldwyd kritiek ontlok, en verskeie organisasies en individue in Suid-Afrika het hulle hierby aangesluit. Die ANC het Trump se aankondiging as ŉ “uitdagende skuif” bestempel wat die “gees van multilateralisme ernstig ondermyn”. “Die aankondiging is ŉ aansienlike terugslag in ŉ reeds breekbare proses om vrede te verkry,” lui die verklaring. “Dit is deur amper elke wêreldleier, behalwe die eerste minister van Israel, veroordeel.” Die ANC het sê hy stem ook saam met talle organisasies en wêreldleiers dat dié besluit die spyker in die doodskis is vir enige vooruitsigte van ŉ vreedsame skikking van die Israelies-Palestynse situasie. Vlag van Israel (Foto: PublicDomainPictures, Pixabay) Die regerende party sê die feit dat Trump besluit het om sy aankondiging op sosiale media te maak, was ŉ verdere aanduiding van die roekeloosheid waarmee die Trump-administrasie gekies het om sy buitelandsebeleidsdoelwitte na te streef en te kommunikeer. Die organisasie het verder gesê dat ŉ aantal proteste ná die aankondiging in Jerusalem gevolg het. Proteste het ook uitgebreek in Ramallah en Bethlehem, en verskeie gewapende groepe in die Jerusalem-streek het Trump se aankondiging as ŉ oorlogsverklaring aangedui. Die ANC sê daar is ŉ groot moontlikheid dat dié aankondiging tot erge geweld en bloedvergieting kan lei. Hy het ook sy kommer uitgespreek oor die VSA wat partydig optree en Israel bevoordeel in plaas daarvan om homself te posisioneer vir ŉ regverdige en blywende oplossing vir die Israelies-Palestynse situasie. “Die ANC doen ŉ beroep op die Israeli’s en Palestyne om die gesprekke te hervat om die vredesproses weer te begin. Die organisasie doen ook ŉ beroep op die Amerikaanse regering om sy besluit te heroorweeg in die lig van die negatiewe gevolge wat die besluit mag inhou,” lui die verklaring.